Ɣer daxel, tebḍa ɣef 3 n yiḥricen ur neɛdil ara : ameqqran seg-sen d ayla-nneɣ. Agens yesleɣ d tissi tazurant n tumlilt , yemleq s tzemzit; d ussan kamel, tilawin ttḥukkunt lqaɛa-yagi akken ur s tettɣima deg-s tiḥercewt; nezmer ad nwali iman-nneɣ deg-s imi tettmucɛal. Ɣer sin n leḥyud, llan yidekkanen i d-yettawḍen arma d ammas. Fell-asen i snint akk tsebbalin-nni yeččuren d isufar. Seddaw yidekkanen-nni, llan yiderbuzen , yiwen i tecmuxin n waman, wiyaḍ i yizamaren d yiɣiden. Leḥyuḍ melqen s tzemzit, akken am wagens.